Ministrstvo za kmetijstvo, gozdarstvo in prehrano Republike Slovenije, Dunajska 22, 1000 Ljubljana (v nadaljnjem besedilu: ministrstvo), na podlagi prvega odstavka 5. člena Uredbe o skupnih določbah za izvajanje intervencij razvoja podeželja, ki niso vezane na površino ali živali iz strateškega načrta skupne kmetijske politike 2023–2027 (Uradni list RS, št. 77/23, 19/24, 52/24 in 9/25; v nadaljnjem besedilu: uredba o skupnih določbah za izvajanje intervencij) in prvega odstavka 16. člena Uredbe o izvajanju intervencije naložbe v predelavo in trženje kmetijskih proizvodov za dvig produktivnosti in tehnološki razvoj, vključno z digitalizacijo, ter intervencije kolektivne naložbe v kmetijstvu za skupno pripravo kmetijskih proizvodov za trg in razvoj močnih in odpornih verig vrednosti preskrbe s hrano, iz strateškega načrta skupne kmetijske politike 2023–2027 (Uradni list RS, št.45/25; v nadaljnjem besedilu: uredba), objavlja

**Javni razpis za intervencijo kolektivne naložbe v kmetijstvu za skupno pripravo kmetijskih proizvodov za trg in razvoj močnih in odpornih verig vrednosti preskrbe s hrano, za leto 2025**

**1. OSNOVNI PODATKI O JAVNEM RAZPISU**

|  |  |
| --- | --- |
| **Predmet javnega razpisa:** | Predmet javnega razpisa so naložbe iz 11. člena uredbe. |
| **Razpisana sredstva:** | Višina razpisanih nepovratnih sredstev znaša do vključno 6.299.340 eurov. |
| Sredstva se zagotavljajo iz proračunskih postavk ministrstva, in sicer:  – 2.135.476 eurov iz proračunske postavke 221064 Skupni strateški načrt 2023-2027 – EKSRP – EU udeležba,  – 4.163.864 eurov iz proračunske postavke 221065 Skupni strateški načrt 2023-2027 – EKSRP – slovenska udeležba.  Delež sredstev iz Evropskega kmetijskega sklada za razvoj podeželja znaša 33,9 %, delež sredstev iz proračuna Republike Slovenije pa znaša 66,1 %. |
| **Vrsta javnega razpisa:** | ZAPRTI |
| **Obdobje vlaganja vlog na javni razpis:** | Vložitev vloge na javni razpis poteka od 28. julija 2025 do vključno 22. oktobra 2025, do 14. 00 ure. |
| **Obdobje upravičenosti stroškov:** | V skladu s prvim odstavkom 18. člena uredbe so do podpore upravičeni stroški naložb, ki so nastali po vložitvi vloge na javni razpis do vložitve zadnjega zahtevka za izplačilo sredstev, ki se v skladu s petim odstavkom 25. člena uredbe o skupnih določbah za izvajanje intervencij vloži najpozneje v treh letih od datuma vložitve vloge na javni razpis.  V skladu z drugim odstavkom 18. člena uredbe so do podpore upravičeni tudi splošni stroški iz 9. točke prvega odstavka 17. člena uredbe, ki so nastali od 1. januarja 2023 do vložitve zadnjega zahtevka za izplačilo sredstev. |
| **Informacije o javnem razpisu:** | Informacije o javnem razpisu so dostopne na naslednji povezavi: <https://skp.si/aktualno/info-tocke>. |

**2. NAMEN IN CILJI PODINTERVENCIJE**

1. Namen intervencije kolektivne naložbe v kmetijstvu za skupno pripravo kmetijskih proizvodov za trg in razvoj močnih in odpornih verig vrednosti preskrbe s hrano (v nadaljnjem besedilu: intervencija) je določen v prvem odstavku 10. člena uredbe.

2. Cilji intervencije so določeni v drugem odstavku 10. člena uredbe.

3. V skladu s 16. točko 2. člena uredbe pomeni trženje kmetijskih proizvodov imeti proizvode na zalogi ali jih razstavljati z namenom prodaje, ponujati za prodajo, dobavljati ali na katerikoli drug način dajati na trg, razen prodaje prodajnemu posredniku ali predelovalcu. Prodaja končnemu potrošniku se šteje za trženje kmetijskih proizvodov, če se izvaja v ločenih, za to namenjenih prostorih, pri čemer je končni potrošnik opredeljen v 19. točki 2. člena uredbe. Kot trženje kmetijskih proizvodov se šteje tudi degustacija kmetijskih proizvodov.

**3. PREDMET PODPORE IN VRSTI NALOŽB**

1. Predmet podpore so v skladu z 11. členom uredbe naložbe, namenjene prvi prodaji kmetijskih proizvodov prodajnemu posredniku ali predelovalcu oziroma naložbe v trženje kmetijskih proizvodov iz lastne pridelave, pri čemer:

a) je trženje kmetijskih proizvodov določeno v 3. točki prejšnjega poglavja;

b) so stroji za prekladanje materialov v skladu s 5. točko prvega odstavka 11. člena uredbe naslednji stroji za prekladanje materialov iz Pravilnika o katalogu stroškov in njihovih vrednostih na enoto (Uradni list RS, št. 34/24 in 95/24; v nadaljnjem besedilu: pravilnik):

– dvoriščni nakladalnik,

– viličar in

– dvižni plato z ograjo.

2. Vrsti naložb glede na velikost sta določeni v 5. in 6. točki 2. člena uredbe, pri čemer je skupna načrtovana vrednost naložbe določena v 4. točki 2. člena uredbe.

**4. VLAGATELJ IN UPRAVIČENEC**

1. Vlagatelj je določen v prvem odstavku 12. člena uredbe.

2. Upravičenec je določen v drugem odstavku 12. člena uredbe.

**5. POGOJI OB VLOŽITVI VLOGE NA JAVNI RAZPIS**

**5.1 SPLOŠNI POGOJI**

1. Vlagatelj mora ob vložitvi vloge na javni razpis izpolnjevati pogoje iz 9. člena, pogoje iz prvega in drugega odstavka 10. člena, pogoje iz prvega in tretjega odstavka 11. člena ter pogoje iz 14. člena uredbe o skupnih določbah za izvajanje intervencij.

2. Poleg pogojev iz prejšnje točke mora vlagatelj izpolnjevati tudi pogoje iz 19. člena uredbe, razen pogoja iz druge alineje 2. točke 19. člena uredbe, ter pogoje iz 21. člena uredbe:

a) v skladu s prvo alinejo 3. točke 19. člena uredbe ima vlagatelj v letu 2024 prihodek v višini najmanj 1,5 minimalne plače na zaposlenega v Republiki Sloveniji za leto 2024, ki znaša 22.570,20 eurov;

b) poslovni načrt mora biti v skladu s prvim odstavkom 21. člena uredbe izdelan najmanj do 31. 12. 2033;

c) v skladu s tretjim odstavkom 21. člena uredbe se upošteva obračun davka od dohodka pravnih oseb za leto 2024.

**5.2 POSEBNI POGOJI**

1. Posebni pogoji za dodelitev podpore so določeni v 13. in 20. členu uredbe, pri čemer mora biti v skladu s 1. točko 13. člena uredbe in četrto alinejo 2. točke 13. člena uredbe zbirna vloga vložena v skladu z Uredbo o izvedbi intervencij kmetijske politike za leto 2024 (Uradni list RS, št. 132/23, 24/24 in 63/24).

2. Če se naložba v ureditev objekta uporablja hkrati za namen iz 1. točke prvega odstavka 11. člena uredbe in za namen iz drugega odstavka 11. člena uredbe, se v skladu s 4. točko 13. člena uredbe vrednost naložbe, ki se uporablja za posamezen namen, določi na podlagi bruto tlorisne površine objekta, ki se uporablja za posamezen namen.

**6. UPRAVIČENI IN NEUPRAVIČENI STROŠKI**

1. Upravičeni stroški so določeni v 1., 5., 6., 7., 8. in 9. točki prvega odstavka 17. člena uredbe, ter v 19. in 20. členu uredbe o skupnih določbah za izvajanje intervencij, pri čemer:

– se v skladu s 5. točko prvega odstavka 19. člena uredbe o skupnih določbah za izvajanje intervencij vlogi na javni razpis priložijo tržno primerljive pisne ponudbe najmanj treh ponudnikov, če se uveljavlja vrsta stroška, za katerega v pravilniku ni določena najvišja priznana vrednost, in ne gre za naložbo iz pod b) 1. točke 3. poglavja tega javnega razpisa. Če gre za naložbo iz pod b) 1. točke 3. poglavja tega javnega razpisa, se vlogi na javni razpis priloži ena ponudba;

– se pogoj iz osmega odstavka 19. člena uredbe o skupnih določbah za izvajanje intervencij izkazuje z izjavo v vlogi na javni razpis, ki je Priloga 1 razpisne dokumentacije, in z izjavo v zahtevku za izplačilo sredstev, ki je Priloga 2 razpisne dokumentacije.

2. Upravičeni stroški so določeni v pravilniku in navedeni v Seznamu upravičenih stroškov in najvišjih priznanih vrednosti iz Priloge 3 razpisne dokumentacije.

3. Neupravičeni stroški so določeni v drugem odstavku 17. člena uredbe.

**7. MERILA ZA OCENJEVANJE VLOG**

1. Merila za ocenjevanje vlog na javni razpis so določena v prvem odstavku 14. člena uredbe ter v dokumentu »Merila za izbor operacij v okviru SN 2023–2027«, ki je dostopen na spletni strani:

https://skp.si/wp-content/uploads/2025/04/Merila\_za\_izbor\_operacij\_SN\_2023-2027\_EKSRP\_7\_cista\_P.pdf.

2. Med vlogami na javni razpis, ki dosežejo vstopni prag 30 % možnega števila točk, ki znaša 26 točk, se v skladu z drugim odstavkom 14. člena uredbe izberejo tiste, ki dosežejo višje število točk, do porabe razpisanih sredstev.

3. Ocenjevanje vlog se izvede na podlagi podatkov v vlogi na javni razpis, priloženih prilog ter podatkov iz uradnih evidenc.

4. Podrobnejša merila in točkovnik:

|  |  |  |
| --- | --- | --- |
| **Merila** | | |
| **1.** | **EKONOMSKI VIDIK NALOŽBE - maksimalno število točk** | **45** |
| **1.1** | **INTERNA STOPNJA DONOSNOSTI**  Upošteva se interna stopnja donosnosti (v nadaljnjem besedilu: ISD), ki se določi na podlagi dejanskih knjigovodskih podatkov v skladu s Prilogo 1 uredbe. Pri izračunu ISD se ne upoštevajo morebitno dodeljena sredstva na podlagi tega javnega razpisa.  ISD znaša: | **10** |
| – več kot 1 do vključno 3 %, | 5 |
| – več kot 3 do vključno 5 %, | 10 |
| – več kot 5 %. | 7 |
| **1.2** | **RAZMERJE MED LETNIM PRIHODKOM VLAGATELJA IN SKUPNO NAČRTOVANO VREDNOSTJO NALOŽBE**  Ocenjuje se razmerje med letnim prihodkom vlagatelja v letu 2024 in skupno načrtovano vrednostjo naložbe, pri čemer se skupni prihodek določi v skladu s Prilogo 1 uredbe. Višje kot je to razmerje, večja je dolgoročna sposobnost vlagatelja izvesti naložbo.  Razmerje med letnim prihodkom vlagatelja in skupno načrtovano vrednostjo naložbe je: | **5** |
| – od vključno 0,5 do vključno 2, | 1 |
| – več kot 2 do vključno 4, | 3 |
| – več kot 4. | 5 |
| **1.3** | **ODKUP EKOLOŠKIH PROIZVODOV**  Točke se dodelijo vlagatelju, ki bo najpozneje v tretjem koledarskem letu po vložitvi zadnjega zahtevka za izplačilo sredstev dosegel načrtovano vrednost odkupljenih ekoloških kmetijskih proizvodov glede na celoten odkup kmetijskih proizvodov vlagatelja.  Če je vlagatelj zadruga, se upošteva vrednost odkupljenih ekoloških kmetijskih proizvodov od članov zadruge, ki bodo uporabljali naložbo, glede na celoten odkup kmetijskih proizvodov od članov zadruge, ki bodo uporabljali naložbo.  Delež odkupa ekoloških proizvodov bo znašal: | **10** |
| – več kot 25 do vključno 35 %, | 7 |
| – več kot 35 do vključno 50 %. | 10 |
| **1.4** | **ODOBRENA SREDSTVA IZ NASLOVA PROGRAMA RAZVOJA PODEŽELJA 2014–2020 OZIROMA SN 2023–2027** | **5** |
| Vlagatelju niso bila odobrena finančna sredstva iz podukrepa podpora za naložbe v predelavo, trženje oziroma razvoj kmetijskih proizvodov v okviru programa, ki ureja razvoj podeželja za obdobje 2014–2020, oziroma na podlagi intervencije. | 5 |
| **1.5** | **VKLJUČENOST V SHEMO KAKOVOSTI**  Točke se dodelijo vlagatelju, če je najmanj polovica članov skupine proizvajalcev, organizacije proizvajalcev ali članov zadruge, ki bodo uporabljali naložbo, ob vložitvi vloge na javni razpis vključena v shemo kakovosti, povezano z naložbo, za katero uveljavlja podporo, kar izkazuje z naslednjimi dokazili:  – certifikat za shemo kakovosti ekološka pridelava in predelava, izbrana kakovost, višja kakovost, integrirana pridelava, zaščitena geografska označba, zajamčena tradicionalna posebnost, zaščitena označba porekla,  – odločba o oceni vina z zaščiteno geografsko označbo ali zaščiteno označbo porekla oziroma  – obvestilo o izpolnjevanju pogojev za neobvezno navedbo kakovosti »gorski proizvod«. | **5** |
| Najmanj polovica članov skupine proizvajalcev, organizacije proizvajalcev ali članov zadruge, ki bodo uporabljali naložbo, je ob vložitvi vloge na javni razpis vključena v shemo kakovosti ekološka pridelava in predelava. | 5 |
| Najmanj polovica članov skupine proizvajalcev, organizacije proizvajalcev ali članov zadruge, ki bodo uporabljali naložbo, je ob vložitvi vloge na javni razpis vključena v eno od naslednjih shem kakovosti:  – zaščitena geografska označba,  – zajamčena tradicionalna posebnost,  – zaščitena označba porekla oziroma  – neobvezna navedba kakovosti »gorski proizvod«. | 4 |
| Najmanj polovica članov skupine proizvajalcev, organizacije proizvajalcev ali članov zadruge, ki bodo uporabljali naložbo, je ob vložitvi vloge na javni razpis vključena v eno od naslednjih shem kakovosti:  – izbrana kakovost,  – višja kakovost oziroma  – integrirana pridelava. | 3 |
| **1.6** | **NAČRTOVANI PRIHODEK OD PRODAJE KMETIJSKIH PROIZVODOV GLEDE NA PRIHODEK VLAGATELJA**  Ocenjuje se načrtovani delež vrednosti pogodbene prodaje lastnih kmetijskih proizvodov glede na prihodek vlagatelja iz obračun davka od dohodka pravnih oseb za leto 2024. Načrtovani delež pogodbene prodaje lastnih kmetijskih proizvodov mora biti izpolnjen najpozneje v tretjem koledarskem letu po vložitvi zadnjega zahtevka za izplačilo sredstev, in se izkazuje z eno ali več pogodbami, ki se priložijo poročilu o izpolnjevanju obveznosti. | **10** |
|  | Načrtovani delež vrednosti pogodbeno prodanih lastnih kmetijskih proizvodov je: |  |
|  | – več kot 25 do vključno 35 %, | 5 |
|  | – več kot 35 do vključno 50 %, | 8 |
|  | – več kot 50 %. | 10 |
| **2.** | **SOCIALNI IN GEOGRAFSKI VIDIK VLAGATELJA - maksimalno število točk** | **10** |
| **2.1** | **NALOŽBENA PODPORA VLAGATELJICI**  Točke na podlagi tega merila se dodelijo, če vlogo na javni razpis vloži vlagateljica, ki je odgovorna oseba pravne osebe in je bila odgovorna oseba pravne osebe že v koledarskem letu pred vložitvijo vloge na javni razpis. | **5** |
| Vlogo na javni razpis vloži vlagateljica, ki je odgovorna oseba pravne osebe, in je bila odgovorna oseba te pravne osebe že v koledarskem letu 2024. | 5 |
| **2.2** | **OBMEJNA PROBLEMSKA OBMOČJA**  Točke na podlagi tega merila se dodelijo vlagatelju, ki ima sedež v občini, ki je opredeljena kot obmejno problemsko območje v skladu s 4. členom Uredbe o določitvi obmejnih problemskih območij (Uradni list RS, št. 22/11, 97/12, 24/15, 35/17, 101/20, 112/22 in 92/24; v nadaljnjem besedilu: obmejno problemsko območje). | **5** |
| Vlagatelj ima sedež v občini, ki je opredeljena kot obmejno problemsko območje. | 5 |
| **3.** | **ZELENI PREHOD - maksimalno število točk** | **30** |
| **3.1** | **OHRANJANJE KULTURNE DEDIŠČINE**  Z vlogo na javni razpis se uveljavlja podpora za naložbo v rekonstrukcijo objekta oziroma nakup opreme za objekt, ki je vpisan v register nepremične dediščine v skladu s Pravilnikom o registru kulturne dediščine (Uradni list RS, št. 66/09; v nadaljnjem besedilu: Pravilnik o registru kulturne dediščine). | **3** |
| Naložba se nanaša na rekonstrukcijo objekta oziroma nakup opreme za objekt, ki je ob oddaji vloge na javni razpis, vpisan v register nepremične dediščine v skladu s Pravilnikom o registru kulturne dediščine. | 3 |
| **3.2** | **PODPORA ZA NALOŽBO V NAKUP OPREME ZA ZMANJŠANO RABO VODE, PONOVNO RABO ODPADNE VODE OZIROMA RABO METEORNE VODE**  Z vlogo na javni razpis se uveljavlja podpora za naložbo v nakup opreme za zmanjšano rabo vode, ponovno rabo odpadne vode oziroma rabo meteorne vode.  Vrednost naložbe v nakup opreme za zmanjšano rabo vode, ponovno rabo odpadne vode oziroma rabo meteorne vode, glede na skupno načrtovano vrednost naložbe, znaša: | **5** |
| – več kot 5 do vključno 7 %, | 1 |
| – več kot 7 do vključno 10 %, | 3 |
| – več kot 10 %. | 5 |
| **3.3** | **POVEČANJE DELEŽA OVE**  Z vlogo na javni razpis se uveljavlja podpora za naložbo v nakup opreme za pridobivanje energije iz obnovljivih virov (v nadaljnjem besedilu: OVE), pri čemer se ocenjuje delež povečanja nazivne moči naprav za pridobivanje OVE glede na stanje OVE ob vložitvi vloge na javni razpis.  Rezultat naložbe bo povečanje OVE za: | **5** |
| – več kot 10 do vključno 20 %, | 1 |
| – več kot 20 do vključno 30 %, | 3 |
| – več kot 30 %. | 5 |
|  |  |
| **3.4** | **PODPORA ZA NALOŽBO V NAKUP OPREME V UČINKOVITO RABO ENERGIJE**  Z vlogo na javni razpis se uveljavlja podpora za naložbo v nakup opreme za učinkovito rabo energije.  Vrednost naložbe v nakup opreme za v učinkovito rabo energije, glede na skupno načrtovano vrednost naložbe, znaša: | **5** |
| – več kot 5 % do vključno 7 %, | 1 |
| – več kot 7 % do vključno 10 %, | 3 |
| – več kot 10 %. | 5 |
|  |  |
| **3.5** | **PODPORA ZA NALOŽBO V NAKUP OPREME ZA PONOVNO RABO STRANSKIH PROIZVODOV**  Z vlogo na javni razpis se uveljavlja podpora za naložbo v nakup opreme za ponovno rabo stranskih proizvodov, pri čemer je stranski proizvod določen v 12. točki 2. člena uredbe.  Vrednost naložbe v nakup opreme za ponovno rabo stranskih proizvodov, glede na skupno načrtovano vrednost naložbe, znaša: | **5** |
| – več kot 1 do vključno 3 %, | 1 |
| – več kot 3 do vključno 5 %, | 3 |
| – več kot 5 %. | 5 |
| **3.6** | **DAROVANJE PRESEŽKA KMETIJSKIH PROIZVODOV**  Točke se dodelijo vlagatelju, ki bo presežek kmetijskih proizvodov daroval posrednikom pri razdeljevanju donirane hrane v skladu z zakonom, ki ureja kmetijstvo. Ob zadnjem zahtevku za izplačilo sredstev bo imel vlagatelj sklenjeno pogodbo s humanitarno organizacijo v skladu z zakonom, ki ureja humanitarne organizacije, z invalidsko organizacijo v skladu z zakonom, ki ureja invalidske organizacije, oziroma z javnim zavodom s področja socialnih in varstvenih storitev, ki razdeljujejo donirano hrano upravičencem za prejem donirane hrane. | **4** |
| Vlagatelj bo daroval presežek kmetijskih proizvodov na podlagi pogodbe s posrednikom pri razdeljevanju donirane hrane, ki jo bo priložil zadnjemu zahtevku za izplačilo sredstev. | 4 |
| **3.7** | **PODPORA ZA NALOŽBO V NAKUP OPREME ZA DIGITALIZACIJO PROCESOV**  Upošteva se uporaba digitalnih tehnologij v proizvodnih procesih. Z vlogo na javni razpis se uveljavlja podpora za naložbo v nakup opreme, ki omogoča uporabo naprednejše digitalne tehnologije:  – oprema, ki temelji na umetni inteligenci (na primer tehnologija za prepoznavanje predmetov, kot je računalniški vid ali strojni vid, ki na podlagi slike prepozna izdelek);  – roboti ali internet stvari (komunikacija med pametnimi napravami ali sistemi, kot na primer upravljanje uporabe energije ali upravljanje logistike).  Pogoji iz prejšnjega odstavka morajo biti razvidni iz tehnične specifikacije opreme, ki je predmet naložbe, in se priloži vlogi na javni razpis. | **3** |
| Z vlogo na javni razpis se uveljavlja podpora za naložbo v nakup opreme, ki omogoča uporabo naprednejše digitalne tehnologije. | 3 |
| SKUPAJ točk | | 85 |

**8. FINANČNE DOLOČBE**

Finančne določbe so v 15. členu uredbe.

**9. VLOGA, POSTOPEK ZA DODELITEV SREDSTEV**

1. Vlaganje vloge na javni razpis in postopek za dodelitev sredstev sta določena v 6. in 7. členu uredbe o skupnih določbah za izvajanje intervencij in v 16. členu uredbe.

2. Če imata dve ali več vlog na javni razpis enako število točk in razpisana sredstva ne zadoščajo za odobritev vseh teh vlog v celoti, se v skladu s tretjim odstavkom 16. člena uredbe vloge na javni razpis odobrijo na podlagi ponderiranja meril za izbor vlog, in sicer:

– ekonomski vidik naložbe: 55 %;

– socialni in geografski vidik vlagatelja: 25%;

– zeleni prehod: 20.

3. Odrek pravici do sredstev je določen v 26. členu uredbe.

4. Vloga za spremembo obveznosti iz odločbe o pravici do sredstev se vloži v skladu s tretjim odstavkom 7. člena uredbe o skupnih določbah za izvajanje intervencij.

**10. VLAGANJE ZAHTEVKA ZA IZPLAČILO SREDSTEV**

1. Poleg izpolnjevanja splošnih pogojev ob vložitvi zahtevka za izplačilo sredstev iz 22. in 23. člena uredbe o skupnih določbah za izvajanje intervencij, mora upravičenec ob vložitvi zahtevka za izplačilo sredstev izpolniti tudi pogoje iz 22. člena uredbe.

2. Vložitev zahtevka za izplačilo sredstev določa 21. člen uredbe o skupnih določbah za izvajanje intervencij.

**11.** **PREDPLAČILO**

Predplačilo določata 24. člen uredbe o skupnih določbah za izvajanje intervencij in 25. člen uredbe.

**12. OBVEZNOSTI PO ZADNJEM IZPLAČILU SREDSTEV**

1. Poleg izpolnjevanja splošnih obveznosti upravičenca iz 25. člena uredbe o skupnih določbah za izvajanje intervencij, mora upravičenec po zadnjem izplačilu sredstev izpolnjevati tudi obveznosti iz pod c) in pod d) 1. točke 23. člena uredbe, obveznosti iz pod b) 3. točke 23. člena uredbe ter obveznosti iz 4., 5. in 6. točke 23. člena uredbe.

2. Če je vlagatelj zadruga, se v skladu s pod d) 1. točke 23. člena uredbe upošteva vrednost odkupljenih ekoloških kmetijskih proizvodov od članov zadruge, ki bodo uporabljali naložbo, glede na celoten odkup kmetijskih proizvodov od članov zadruge, ki bodo uporabljali naložbo.

3. Upravičenec mora o izpolnjenih obveznostih iz tega poglavja poročati na obrazcu, ki je Priloga 4 razpisne dokumentacije.

**13. OBJAVA PODATKOV O UPRAVIČENCIH IN VARSTVO OSEBNIH PODATKOV**

1. Javna objava upravičencev je določena v 8. členu uredbe o skupnih določbah za izvajanje intervencij.

2. V skladu s 13. in 14. členom Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov, UL L št. 119 z dne 4. 5. 2016, str. 1), zadnjič popravljena s Popravkom, UL. L. št. 127 z dne 23. 5. 2018, str. 2, so informacije za posameznike, katerih osebne podatke bo obdelovala agencija, objavljene na spletišču agencije.

**14. IZVEDBA KONTROL**

Sistem kontrol je določen v 26. do 32. členu uredbe o skupnih določbah za izvajanje intervencij ter v prvem in tretjem odstavku 28. člena uredbe.

**15. UPRAVNE SANKCIJE IN VIŠJA SILA**

1. Upravne sankcije so določene v 33. členu uredbe o skupnih določbah za izvajanje intervencij in v 27. členu uredbe.

2. Višja sila ali izjemne okoliščine so določene v 34. členu uredbe o skupnih določbah za izvajanje intervencij.

Mateja Čalušić

ministrica